Nem eus ket bet tro da lenn romantoù The Pillars of the Earth skrivet gant Ken Follett met abaoe ur pennadig on souezhet ha dedennet gant ar berzh a seblant ober, ouzhpenn 20 vloaz goude bezañ bet embannet evit ar wech kentañ. Soñjet m eus neuze e oa mat kregiñ gant ar stirad evit kaout un tañva eus an istor-se!  Da gentañ penn on bet bamet gant ar roll-digeriñ, doare hini Robin Hood (produet eo gant Ridley Scott ret eo lârat) hag efedus bepred.  Da choude, ret eo anzav ez eus un danvez dispar moarvat er romant dija : ur mare istorel un tamm tort (mare an Anarkiezh e Bro Saoz : brezel hêrez ~1140) gant itrikoù politikel (relijiel  neuze) met ivez ur raktres bras, sevel un iliz-veur. Tro-dro da se, tudennoù a bep seurt, istorioù karantez, emgannnoù hag all. Ur rekipe dibar, ne vank netra!  Eizh rann a zo (1eur pep hini tamm pe damm) ha kontet e vez tro 40 vloaz, tudennoù a varv hag ar re all a goshaa. Nem eus ket choant da gontañ re diwar-benn ar pezh a choarvez met anzav a ran on bet tapet raktal gant red an istor ha tout. Efedoù ispisial, dilhad, kinkladurioù a zo bet labouret kenañ hag a grou un aergelch krennamzerel a seblant  gwir. An aktourien a zo plijus-tre ivez ha zoken an tudennoù drouk a zo dedennus ha plijus a-drugarez dezho.  Brav!